चंद्रमोहन शर्मा मदारी एक सवाल है देश के उन नागरिकों से जो वोट देकर देश के प्रति अपने फर्ज का पालन करते हैं, लेकिन क्या उन्होंने अपने वोट का सही इस्तेमाल किया, क्या कभी वोट देने वालों ने गहराई से सोचा कि क्या उनके वोट को हासिल करने वाला अब अपनी भी डयूटी को पूरी ईमानदारी के साथ निभा रहा है या नहीं? इस फिल्म के डायरेक्टर ने करीब आठ साल पहले इरफान खान को लेकर 'मुंबई मेरी जान' बनाई। आम मुंबइया मसालों की फिल्मों से कोसो दूर निशिकांत कामत की इस फिल्म ने बेशक बॉक्स ऑफिस पर कोई करिश्मा न किया हो, लेकिन इस फिल्म के बाद लीक से हटकर किसी मकसद को लेकर बनी अलग ट्रैक की फिल्में पसंद करने वाली क्लास को एक ऐसा यंग डायरेक्टर मिल गया जो उनके टेस्ट को कुछ हद तक पहचानने में कामयाब था। अपनी इस फिल्म में कामत ने मदारी शब्द का प्रयोग मात्र एक प्रतीक के तौर पर इस्तेमाल किया है, दरअसल, कामत इस फिल्म के माध्यम से कहना चाहते हैं कि जिस तरह मदारी अपने खेल में एक जमूरे को अपने इशारों से कंट्रोल करता है, ठीक उसी तरह सवा सौ करोड़ की आबादी वाले इस देश को चलाने वाला सिस्टम भी आजादी के बाद से आज तक आम आदमी की जिंदगी को कंट्रोल करने में लगा है। बेशक, इरफान और कामत की यह फिल्म शुरुआत में बॉक्स ऑफिस पर दर्शकों की भीड़ न बटोर पाए, लेकिन माउथ पब्लिसिटी के दम पर फिल्म अपनी लागत निकालने के साथ-साथ अच्छा-खासा मुनाफा भी कमाने का दम रखती है। कामत का यह मदारी कॉमन मैन और करप्ट सरकार के बीच के संघर्ष को पेश करने का एक माध्यम मात्र है। कहानी : निर्मल कुमार (इरफान खान) ऐसा कॉमन मैन है, जो देश के प्रति अपनी ड्यूटी समझता है। निर्मल देश में एक अच्छी सरकार बने इसके लिए अपने वोट का इस्तेमाल करता है, लेकिन इसके बाद उसे इस बात से कोई सरोकार नहीं है कि क्या उसके द्वारा चुनी गई सरकार या नेता सही काम कर रहे है या नहीं। निर्मल अपनी दुनिया में ही खुद को बिजी रखता है, उसे करप्शन या सरकार की नीतियों से कुछ लेना-देना नहीं है। निर्मल तो अपने करीब आठ साल के बेटे अपूर्व कुमार की अपने दम पर बेहतरीन परवरिश करने में लगा है। सबकुछ ठीक चल रहा है, तभी एक दिन अचानक एक ब्रिज एक्सिडेंट में अपूर्व की मौत हो जाती है। इकलौते बेटे की मौत के बाद निर्मल पूरी तरह से टूट जाता है, लेकिन निर्मल उसी क्षण यह फैसला भी लेता है कि अपूर्व की मौत के दोषियों को बेनकाब करके कानून से सजा दिलवाएगा। एक दिन निर्मल गृहमंत्री प्रशांत गोस्वामी (तुषार दलवी) के बेटे रोहन (विशेष बंसल) का किडनैप कर लेता है। होम मिनिस्टर के बेटे के किडनैप के बाद सारा शासनतंत्र हिल जाता है। इसके बाद निर्मल एक ऐसा मंझा हुआ मदारी बन जाता है, जो प्रशासन के साथ-साथ पुलिस ऑफिसर एन. वर्मा (जिम्मी शेरगिल) सहित सभी आला अफसरों को अपने इशारों पर नचा रहा है। ऐक्टिंग : इस फिल्म में इरफ़ान खान का किरदार और ऐक्टिंग कुछ साल पहले रिलीज़ हुई फिल्म 'अ वेंज़डे' के लीड किरदार नसीरुददीन शाह के किरदार की याद दिलाता है। इरफान की मौजूदगी वाला हर सीन फिल्म का खास सीन नज़र आता है। इरफान ने निर्मल कुमार के किरदार को अपने जीवंत अभिनय के साथ-साथ अपनी डायलॉग डिलीवरी और आंखों के दम पर जीवंत कर दिखाया है। पुलिस ऑफिसर एन. वर्मा के किरदार में जिम्मी शेरगिल खूब जमे हैं तो तारीफ करनी होगी मास्टर विशेष बंसल की, जिन्होंने इरफान जैसे बेहतरीन ऐक्टर के सामने अपने बेहतरीन अभिनय के दम पर अपनी खास मौजूदगी का एहसास कराया। डायरेक्शन : कामत की पिछली फिल्म 'रॉकी हैंडसम' को दर्शकों और समीक्षकों ने नकार दिया, लेकिन इस बार कामत ने अपनी हिट फिल्म दृश्यम की तर्ज पर इस फिल्म को पेश किया है। इस बार कामत का निर्देशन पहले से बेहतर लगा, बेशक कहानी की रफ्तार पर कामत कंट्रोल नहीं कर पाए और यही वजह है कि सवा दो घंटे की यह फिल्म बोझिल सी लगने लगती है, लेकिन स्क्रिप्ट की डिमांड पर कामत का ऐसा करना भी जरूरी था, वर्ना फिल्म मुंबइयां मसाला फिल्म बनकर रह जाती। कामत ने हर किरदार को उभरने का मौका दिया तो कहानी की डिमांड के मुताबिक पहाड़ों से लेकर रेगिस्तान तक सही लोकेशन का चयन किया। संगीत : विशाल भारद्वाज और सनी इंदर बावरा का संगीत कहानी की डिमांड के मुताबिक है। वैसे भी अक्सर ऐसी थ्रिलर कहानी में गाने कहानी को कमजोर करने काम करते हैं, लेकिन फिल्म में बार-बार पेश किया गया गाना 'डम डमा डम' कुछ ऐसे ढंग से पेश किया गया है जो कहीं अटपटा नहीं लगता। क्यों देखें : अगर आप इरफान खान के पक्के फैन हैं तो अपने चहेते ऐक्टर की बेहतरीन ऐक्टिंग देखें। फिल्म में एक ऐसा मेसेज दिया गया है जो शायद आज के माहौल में बेहद जरूरी लगता है। अगर आप इस वीकेंड पर पूरी फैमिली के साथ एक साफ-सुथरी और अच्छी फिल्म देखना चाहते हैं तो मदारी आपके लिए है। मदारी जैसी बेहतरीन फिल्म को टैक्स फ्री किया जाना चाहिए। 